รัฐบาลไทย-ข่าวทำเนียบรัฐบาล-ปลัด มท. หารือเอกอัครราชทูตสหภาพยุโรป ชื่นชมการริเริ่มโครงการใหม่ ๆ เพื่อพัฒนาทักษะด้านต่าง ๆ ให้แก่ผู้หนีภัยการสู้รบจากเมียนมา (ผภร.)
วันอังคารที่ 21 กุมภาพันธ์ 2566
21/02/2566
ปลัด มท. หารือเอกอัครราชทูตสหภาพยุโรป ชื่นชมการริเริ่มโครงการใหม่ ๆ เพื่อพัฒนาทักษะด้านต่าง ๆ ให้แก่ผู้หนีภัยการสู้รบจากเมียนมา (ผภร.)
ปลัด มท. หารือเอกอัครราชทูตสหภาพยุโรป ชื่นชมการริเริ่มโครงการใหม่ ๆ เพื่อพัฒนาทักษะด้านต่าง ๆ ให้แก่ผู้หนีภัยการสู้รบจากเมียนมา (ผภร.)
ปลัดกระทรวงมหาดไทย ร่วมหารือเอกอัครราชทูตสหภาพยุโรปประจําประเทศไทย ในโอกาสเข้าหารือการดําเนินงานผู้หนีภัยการสู้รบจากเมียนมา (ผภร.) ที่พํานักในพื้นที่พักพิงชั่วคราวสําหรับผู้หนีภัยจากการสู้รบจากเมียนมาในประเทศไทย พร้อมชื่นชมการริเริ่มโครงการใหม่ ๆ เพื่อพัฒนาทักษะด้านต่าง ๆ ให้แก่ผู้หนีภัยการสู้รบจากเมียนมา (ผภร.) พร้อมเสนอแนะพัฒนาทักษะด้านภาษาอังกฤษให้แก่ ผภร. เพื่อสามารถใช้ในการดํารงชีวิตหากสมัครใจเดินทางไปตั้งถิ่นฐานยังประเทศที่สาม หรือเดินทางกลับประเทศมาตุภูมิโดยสมัครใจ
วันนี้ (21 ก.พ. 66) เวลา 14.30 น. ที่ห้องรับรองปลัดกระทรวงมหาดไทย อาคารศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย ให้การต้อนรับ นายเดวิด เดลี (H.E. Mr. David Daly) เอกอัครราชทูตสหภาพยุโรปประจําประเทศไทย และคณะ ในโอกาสเข้าหารือการดูแลผู้หนีภัยการสู้รบจากเมียนมา ที่พํานักในพื้นที่พักพิงชั่วคราวสําหรับผู้หนีภัยจากการสู้รบจากเมียนมาในประเทศไทย โดยมี ร้อยตรี สรมงคล มงคละสิริ ผู้อํานวยการกองการต่างประเทศ สํานักงานปลัดกระทรวงมหาดไทย ในฐานะรองหัวหน้าสํานักงานศูนย์ดําเนินการเกี่ยวกับผู้อพยพ นางมณฑ์หทัย รัตนนุพงค์ ผู้อํานวยการกลุ่มงานประสานนโยบายผู้อพยพและหลบหนีเข้าเมือง ในฐานะผู้ช่วยหัวหน้าสํานักงานศูนย์ดําเนินการเกี่ยวกับผู้อพยพ และเจ้าหน้าที่ที่เกี่ยวข้อง ร่วมหารือ
นายเดวิด เดลี (H.E. Mr. David Daly) เอกอัครราชทูตสหภาพยุโรป (EU) ประจําประเทศไทย กล่าวว่า ขอขอบคุณกระทรวงมหาดไทยที่ได้อํานวยความสะดวกในการเข้าพื้นที่พักพิงชั่วคราวสําหรับผู้หนีภัยจากการสู้รบจากเมียนมา (ผภร.) ในประเทศไทยพื้นที่จังหวัดแม่ฮ่องสอนในปีที่ผ่านมา ซึ่งจากการลงพื้นที่ได้พบกับท่านนายอําเภอและเจ้าหน้าที่ที่เกี่ยวข้อง พร้อมทั้งได้ติดตามถามไถ่เจ้าหน้าที่ และ ผภร. ทําให้ได้ทราบว่า ประเทศไทยมีการดําเนินงานด้านผู้หนีภัยการสู้รบจากเมียนมาตามหลักมนุษยธรรม และทาง EU มีความประสงค์จะขอรับการพิจารณาอนุญาตในการลงพื้นที่บริเวณพื้นที่พักพิงชั่วคราวสําหรับผู้หนีภัยจากการสู้รบจากเมียนมาในพื้นที่จังหวัดอื่น ๆ ต่อไป นอกจากนี้ สหภาพยุโรป มีกําหนดจะเปิดตัวโครงการให้ความช่วยเหลือผู้หนีภัยการสู้รบจากเมียนมา ที่ครอบคลุมด้านการศึกษา การสาธารณสุข การสุขาภิบาลน้ํา ทักษะอาชีพ และการให้ความคุ้มครองผู้ทุพลภาพ ตามหลักมนุษยธรรม ในช่วงเดือนมีนาคม 2566 นี้
นายสุทธิพงษ์ จุลเจริญ ปลัดกระทรวงมหาดไทย กล่าวว่า กระทรวงมหาดไทย โดยสํานักงานศูนย์ดําเนินการเกี่ยวกับผู้อพยพกระทรวงมหาดไทย มีความยินดีที่จะให้การสนับสนุนท่านเอกอัครราชทูตและคณะในการลงพื้นที่พักพิงชั่วคราวสําหรับผู้หนีภัยจากการสู้รบจากเมียนมาตามอํานาจหน้าที่ ซึ่งกระทรวงมหาดไทยได้รับมอบหมายจากรัฐบาลในการดําเนินงานด้านผู้หนีภัยจากการสู้รบจากเมียนมาตามหลักมนุษยธรรม ซึ่งในปัจจุบันมีพื้นที่พักพิงชั่วคราวฯ ในพื้นที่ 4 จังหวัด รวม 9 แห่ง ได้แก่ 1) จ.แม่ฮ่องสอน บ้านใหม่ในสอย อ.เมืองแม่ฮ่องสอน บ้านแม่สุริน อ.ขุนยวม บ้านแม่ละอูน อ.สบเมย บ้านแม่ลามาหลวง อ.สบเมย 2) จ.ตาก บ้านแม่หละ อ.ท่าสองยาง บ้านอุ้มเปี้ยม อ.พบพระ บ้านนุโพ อ.อุ้มผาง 3) จ.กาญจนบุรี บ้านต้นยาง อ.สังขละบุรี และ 4) จ.ราชบุรี บ้านถ้ําหิน อ.สวนผึ้ง โดยมีผู้หนีภัยการสู้รบจากเมียนมา ประมาณ 77,000 คน
“ขอชื่นชมสหภาพยุโรปที่ได้มีแนวคิดในการริเริ่มดําเนินโครงการด้านการสนับสนุนการฝึกทักษะวิชาชีพ และการเสริมทักษะที่จําเป็นอื่น ๆ ให้แก่ ผภร. ก่อนการเดินทางกลับประเทศมาตุภูมิโดยสมัครใจ และก่อนการเดินทางไปตั้งถิ่นฐานยังประเทศที่สาม นอกจากนี้ ทาง EU ควรส่งเสริมทักษะด้านภาษาอังกฤษให้กับ ผภร. เพื่อสามารถใช้ในการดํารงชีวิตหากสมัครใจเดินทางไปตั้งถิ่นฐานยังประเทศที่สาม หรือเดินทางกลับประเทศมาตุภูมิโดยสมัครใจ” ปลัด มท. กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า กระทรวงมหาดไทย โดยสํานักงานศูนย์ดําเนินการเกี่ยวกับผู้อพยพกระทรวงมหาดไทย ได้ดําเนินการบริหารจัดการดูแลพื้นที่และให้ความช่วยเหลือผู้หนีภัยจากการสู้รบจากเมียนมา (ผภร.) ในพื้นที่พักพิงชั่วคราวฯ ทั้ง 9 แห่ง ให้ ผภร. ได้มีคุณภาพชีวิตที่ดีตามหลักมนุษยธรรม และขอขอบคุณสหภาพยุโรปที่ได้ให้การสนับสนุนด้านต่าง ๆ ให้ผู้ที่อยู่ในพื้นที่พักพิงชั่วคราวฯ ได้รับโอกาสด้านการพัฒนาทั้งด้านการศึกษา ภาษา และทักษะชีวิต เพื่อเติบโตเป็นพลเมืองของโลกต่อไป